Newcastle United FC 0:1 Crystal Palace FC (1907)

Newcastle United proti Crystal Palace bol futbalový zápas, ktorý sa odohral 12. januára 1907 na štadióne St James' Park v Newcastle. Zápas bol zápasom prvého kola FA Cupu. Zápas sa skončil neočakávaným víťazstvom 1:0 pre Crystal Palace. Vo všeobecnosti je táto výhra považovaná za jeden z najväčších šokov všetkých čias v histórii FA Cupu.

Domáci tím Newcastle United hral vo Football League First Division  v tom čase najvyššej úrovni anglického futbalu. V predchádzajúcich dvoch sezónach hral vo finále FA Cupu a v sezóne 190405 vyhrali titul prvej divízie. Držali si dlhú šnúru bez prehry, ktorá sa začala 25. novembra 1905.Matthews, Tony (editor). We All Follow The Palace. Juma, 1998. pp.15-16.  Crystal Palace hral amatérsku ligu a klub vznikol len v predchádzajúcom roku a hral v Southern Football League (7-8. úroveň).

 Pred zápasom 
Ako tím, ktorý hral Southern League musel Palace vstúpiť do FA Cupu už vo štvrtom kvalifikačnom kole, zatiaľ čo Newcastle, tím najvyššej kategórie, vstúpil do pohára až vo fáze prvého kola. Palace v kvalifikácii vyhral nad Rotherham County.

Nasledoval žreb prvého kola. Po skončení žrebovania 32 zápasov sa malo za to, že najľahšieho súpera v tomto kole dostal práve Newcastle."THE WORLD OF PASTIME". The Penny Illustrated Paper and Illustrated Times (London, England), Saturday, January 19, 1907; Issue 2382 Zápas sa mal odohrať na domácom štadióne Newcastle, kde od 25. novembra 1905 neprehrali ani jediný ligový a pohárový zápas. V skutočnosti Newcastle do tohto momentu neprehral domáci zápas v FA Cupe od minulého storočia, naposledy pred 11 rokmi v roku 1896.

Obe strany sa 12. januára 1907 stretli v St James' Parku na naplánovanom zápase prvého kola.

 Zápas 
Newcastle hral vo svojich tradičných čiernobielych dresoch v kombinácii s modrými šortkami. Palace stále hrali v bordovo-modrých dresoch, ktoré mali požičané od Aston Villy, v kombinácii s bielymi šortkami. Newcastle postavili tím s desiatimi reprezentantmi, zatiaľ čo Palace mohol počítať len so štyrmi hráčmi, ktorí okúsili Football League  kapitán Crystal Palace Wilf Innerd bol zapísaný v zozname Newcastle United, ale odohral za klub iba tri zápasy a Bill Forster a Archie Needham mali na konte dvadsať zápasov za Sheffield United.

Štadión bol zaplnený 28 000 fanúšikmi Newcastlu. Priaznivcov Crystal Palace bol necelý tucet, pričom samotný Palace veril, že v dave sú asi len dvaja alebo traja ich priaznivci. Bol chladný a mokrý januárový deň so slabým vánkom a fanúšikovia Newcastlu privítali tím Palace skôr dobre ako nepriateľsky, ako by sa mohlo očakávať. Keď sa hra rozbehla, Newcastle začal trochu spokojne. Ich prihrávky neboli presné a dovolili hráčom Palace presadiť sa. Netrvalo dlho a tím zo Southern League bol na koni. Dickie Roberts, hrajúci na krídle za Palace, bol pre škótskeho reprezentačného obrancu Newcastlu Andyho McCombieho priveľký, a zatiaľ čo jeho centre väčšinou vychádzali naprázdno, dav začínali znepokojovať. Úvodná dvadsaťminútovka bola do značnej miery bez šancí, ale následne Roberts opäť prešiel cez McCombieho a dostal loptu do siete, no gól bol kontroverzne zamietnutý ako ofsajd.

Newcastle bol po neuznanom góle nabudený a z toho pramenil gól útočníka Newcastle Jamesa Howieho. Tento gól bol ale tiež odmávaný ako ofsajd. Zdalo sa, že toto rozhodnutie Newcastle znervóznilo a opäť stratili impulz. Palace sa potom krátko pred polčasom ujal vedenia po góle Horacea Astleyho. Správy zo zápasu sa líšia v tom, či Astley získal loptu sám alebo dostal prihrávku od Georgea Woodgera ale starému oportunistovi z Millwallu sa podarilo uniknúť obrancom Newcastlu a prestreliť v bráne užasnutého Jimmyho Lawrenca. Do druhého polčasu nastúpili hráči Newcastle už opäť nabudení, no hoci boli celý druhý polčas na koni práve oni nedokázali sa strelecky presadiť. Palace dokázal využívať šance na protiútok a brankár Lawrence musel dvakrát vytiahnuť proti Woodgerovi zákrok a zabrániť, aby sa manko zvýšilo na dva góly. Útočná energia Palace sa stratila po nešťastnej zrážke medzi útočníkom Newcastlu Speediem a stredným obrancom Palace Ryanom. Obaja muži boli zranení, ale Palace si ponechal Ryana v strede zálohy zatiaľ čo do obrany stiahol Woodgera, Astleyho a Harkera v snahe uzavrieť hru. S ochromeným Crystal Palace dal Newcastle všetko do útočného futbalu. Šesť minút pred koncom sa Ryan opäť zranil, tentoraz musel odísť z ihriska, takže Palace zápas dohrával v desiatich.

Brankár Crystal Palace Hewiston sa počas zvyšku zápasu dostal pod strašný tlak. Newcastle si pred koncom zápasu vybojoval rohový kop, ktorý viedol k obrovskej gólovej šarvátke, ale šancu uhasil brankár Hewiston. Po tomto zákroku už len rozhodca ukončil zápas fúknutím do píšťalky. Hráči Palace zožali veľký potlesk od fanúšikov Newcastlu a táto podpora bola zase ocenená klubom Palace ako príkladná v programovom letáku pred ich ďalším zápasom. Správy o výsledku ohromili národ, pričom Athletic News uviedli, že „ubehne ešte veľa dlhých dní, kým sa zabudne na toto slávne víťazstvo“, Daily Mirror napísal, že „povedať, že výsledok je prekvapením kola by bolo mierne“, a The Penny Illustrated Paper vyhlásili, že výsledok je „úplným prekvapením futbalového sveta“."THE WORLD OF PASTIME". The Penny Illustrated Paper and Illustrated Times (London, England), Saturday, January 19, 1907; Issue 2382 Hráčov Crystal Palace po návrate domov čakalo zhruba 2000 fanúšikov.

 Po zápase 
Palace si za výhru v prvom kole odniesol odmenu 841 libier"THE WORLD OF PASTIME". The Penny Illustrated Paper and Illustrated Times (London, England), Saturday, January 19, 1907; Issue 2382 a v druhom kole pohára bol ich súper Fulham. Prvý zápas na  Craven Cottage remizovali 0:0. Repríza na štadióne Crystal Palace sa hrala 6. februára pred odhadovanou návštevnosťou asi 20 000 divákov. Palace vyhral 1:0 a postúpil do tretieho kola. Tu čelili Brentfordu a po remíze 1:1 sa repríza hrala v Griffin Parku, kde vyhrali 1:0. Vo štvrťfinále pohára narazili na obhajcov titulu z minulej sezóny Everton, s ktorým sa im podarilo remizovať 1:1 pred zrakmi asi 35 000 fanúšikov. Klub následne absolvoval dlhú cestu do Goodison Parku a 13. marca prehral vysoko 4:0. Trvalo až do roku 1965, kým sa Crystal Palace opäť dostal do štvrťfinále.

Medzitým Newcastle ostal v lige neporazený a napokon vyhral titul v prvej divízií. V sezóne 1908/09 opäť vyhrali divíziu.

Po trinástich rokoch Crystal Palace opäť remizoval proti Newcastlu v prvom kole FA Cupu. Reprízu vyhral Newcastle 2:0.

 Referencie 

 Pozri aj 
 FA Cup

 Zdroj 

Kategória:Futbalové zápasy
Kategória:Futbal v 1907
Kategória:Newcastle United FC
Kategória:Crystal Palace FC